钦定古今图书集成/理学汇编/学行典/第074卷 > 周子通书 > 《小言赋》前人
## 钦定古今图书集成/理学汇编/学行典/第074卷 > 周子通书 > 《小言赋》前人

楚襄王既登阳云之台，令诸大夫景差、唐勒、宋玉等
并造《大言赋》，赋毕而宋玉受赏。王曰：“此赋之迂诞，则
极巨伟矣，抑未备也。且一阴一阳，道之所贵，小往大
来，剥复之类也。是故卑高相配，而天地定位，三光并
照，则小大备。能高而不能下，非兼通也；能麤而不能
细，非妙工也。然上坐者未足明赏，贤人有能为《小言》”
赋者，赐之云梦之田。景差曰：“载氛埃兮乘𣿖尘，体轻
蚊翼，形微蚤鳞。聿遑浮踊，凌虚纵身。经由鍼孔，出入
罗巾。飘眇翩绵，乍见乍泯。”《唐勒》曰：“析飞尘以为舆，剖
糠秕以为舟。汎然投乎杯水中，澹若巨海之洪流。冯
蚋眦以顾盼，附蠛蠓而遨游。宁隐微以无准，原存亡
而不忧。”又曰：“馆于蝇。”宴于毫端，烹虱脑，切虮肝，会
九族而同哜，犹委馀而不殚，宋玉曰：“无内之中，微物
潜生，比之无象，言之无名，蒙蒙灭景，昧昧遗形，超于
太虚之域，出于未兆之庭，纤于毳末之微蔑，陋于茸
毛之方生，视之则眇眇，望之则冥冥，离朱为之叹闷，
神明不能察其形，二子之言，磊磊皆不小，何如之为
精。”王曰：“善。”遂赐云梦之田。